POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, podeljenega Komisiji v skladu z Uredbo (EU) št. 473/2013 Evropskega parlamenta in Sveta z dne 21. maja 2013 o skupnih določbah za spremljanje in ocenjevanje osnutkov proračunskih načrtov ter zagotavljanje zmanjšanja čezmernega primanjkljaja držav članic v euroobmočju

1. UVOD

Uredba (EU) št. 473/2013 Evropskega parlamenta in Sveta o skupnih določbah za spremljanje in ocenjevanje osnutkov proračunskih načrtov ter zagotavljanje zmanjšanja čezmernega primanjkljaja držav članic v euroobmočju je eden od dveh pravnih aktov v svežnju o ekonomskem upravljanju, imenovanem „zakonodajni dvojček“, katerega namen je okrepiti nadzor in spremljanje v euroobmočju. Omogoča zlasti okrepljen nadzor držav članic euroobmočja, ki so v postopku v zvezi s čezmernim primanjkljajem, z dodatnimi zahtevami glede poročanja, katerih namen sta preprečevanje in pravočasna odprava vseh odmikov od priporočil Sveta ali sklepov o pozivu, naj zmanjšajo čezmerni primanjkljaj.

Člen 10(3) Uredbe (EU) št. 473/2013 pooblašča Komisijo, da sprejme delegirane akte, s katerimi opredeli vsebino tega dodatnega poročanja, ki ga države članice v postopku v zvezi s čezmernim primanjkljajem predložijo Komisiji in Ekonomsko-finančnemu odboru Sveta. Ta pooblastila, prenesena na Komisijo, odražajo korak v smeri stalnega nadzora za bolj natančno spremljanje, ali so zadevne države članice na dobri poti, da zmanjšajo čezmerni primanjkljaj.

2. PRAVNA PODLAGA

To poročilo je obvezno v skladu s členom 14(2) Uredbe (EU) št. 473/2013. V skladu z navedeno določbo se pooblastilo za sprejemanje delegiranih aktov prenese na Komisijo za obdobje treh let od 30. maja 2013, od Komisije pa se zahteva priprava poročila o prenesenem pooblastilu.

3. IZVAJANJE PRENOSA POOBLASTILA

Pooblastilo za sprejemanje delegiranih aktov je bilo uvedeno zato, da se zagotovi zavezujoč, usklajen okvir za informacije, ki jih morajo poročati države članice, kakor je opisano v členu 10 Uredbe (EU) št. 473/2013.

V skladu s členom 10(3) Uredbe (EU) št. 473/2013 države članice, katerih valuta je euro in ki so v postopku v zvezi s čezmernim primanjkljajem, redno poročajo Komisiji in Ekonomsko-finančnemu odboru, in sicer za sektor država in njene podsektorje, o izvrševanju proračuna v tekočem koledarskem letu, o proračunskem vplivu diskrecijskih ukrepov, sprejetih na strani odhodkov in prihodkov, o ciljih za državne odhodke in prihodke ter o sprejetih ukrepih in vrsti predvidenih ukrepov za doseganje ciljev. Ta poročila morajo države članice, za katere velja priporočilo iz člena 126(7) PDEU, predložiti vsakih šest mesecev, države članice, za katere velja poziv iz člena 126(9) PDEU, pa vsake tri mesece. To redno poročanje dopolnjuje obveznosti poročanja iz člena 3(4)(a) in člena 5(1)(a) Uredbe (ES) št. 1467/97, na podlagi katerih mora država članica v postopku v zvezi s čezmernim primanjkljajem poročati o ukrepih, ki jih je sprejela za zmanjšanje čezmernega primanjkljaja.

Kot je določeno v členu 10(3) Uredbe (EU) št. 473/2013, je Komisija pooblaščena za sprejemanje delegiranih aktov, ki določajo vsebino rednega poročanja.

Komisija je uporabila to pooblastilo omejeno, in sicer s sprejetjem enotne delegirane uredbe, ki določa vsebinske podrobnosti rednih poročil: Delegirana uredba Komisije (EU) št. 877/2013 z dne 27. junija 2013 o dopolnitvi Uredbe (EU) št. 473/2013. Trenutno Komisija ne namerava nadalje uporabiti pooblastil iz člena 10(3).

Delegirana uredba Komisije (EU) št. 877/2013 določa strukturo in vsebino poročil. Zlasti v Prilogi vsebuje vrsto predlog preglednic, ki zajemajo ključne proračunske in makroekonomske podatke za spremljanje zmanjšanja čezmernega primanjkljaja, kot to zahteva Uredba (EU) št. 473/2013. Da se zagotovi boljše razumevanje dinamike proračunskega stanja, se od zadevnih držav članic pričakuje, da poročajo o letnih in četrtletnih podatkih, medtem ko se morajo podatki o medletnem izvrševanju proračuna poročati na osnovi denarnih tokov in nastanka poslovnega dogodka (v skladu z evropskim sistemom nacionalnih računov (ESR)). Poleg tega je natančno poročanje o sprejetih ali načrtovanih ukrepih za odpravo čezmernega primanjkljaja in njihovih proračunskih posledicah podprto s strokovno oceno ukrepov, ki so jih sprejele države članice. Cilj poročanja, ki ga določa delegirana uredba, je zagotoviti strukturiran pogled na proračunsko stanje in strategijo zadevne države članice ter zagotoviti ustrezno spremljanje zmanjšanja čezmernega primanjkljaja.

V skladu s skupnim dogovorom o delegiranih aktih je Komisija pri pripravi in sestavi osnutka delegirane uredbe zagotovila hkratno, pravočasno in ustrezno posredovanje zadevnih dokumentov na ravni strokovnjakov Evropskemu parlamentu (Odboru za ekonomske in monetarne zadeve, katerega predsednica Sharon Bowles je podpredsedniku Rehnu predložila pripombe z dopisom z dne 18. junija 2013) in Svetu (namestnikom Ekonomsko-finančnega odbora, ki so jih obravnavali 24. aprila in 5. junija 2013). Tako je Komisija pri pripravi osnutka delegirane uredbe lahko upoštevala pripombe, ki so bile rezultat teh neformalnih posvetovanj.

Komisija je sprejela delegirano uredbo 27. junija 2013 ter o tem uradno obvestila Evropski parlament in Svet. V dvomesečnem roku za obveščanje o nasprotovanju, ki ga določa člen 14(5) Uredbe (EU) št. 473/2013, Evropski parlament in Svet Komisije nista obvestila, da nasprotujeta delegirani uredbi. Po izteku dvomesečnega roka je bila delegirana uredba objavljena v Uradnem listu Evropske unije, veljati pa je začela 16. septembra 2013.



4. SKLEPNA UGOTOVITEV

Komisija je pravilno uveljavila svoja delegirana pooblastila ter poziva Evropski parlament in Svet, da se seznanita s tem poročilom.